ประกาศการไฟฟ้าฝ่ายผลิตแห่งประเทศไทย

เรื่อง  กำหนดเขตสำรวจสายส่งไฟฟ้าขนาด ๕๐๐ กิโลโวลต์

เพื่อเชื่อมโยงแหล่งผลิตไฟฟ้าเข้าสู่ระบบการไฟฟ้าฝ่ายผลิตแห่งประเทศไทย

ไปยังสถานีไฟฟ้าย่อยระยอง (๕๐๐ กิโลโวลต์)

อาศัยอำนาจตามความในมาตรา ๒๘ แห่งพระราชบัญญัติการไฟฟ้าฝ่ายผลิตแห่งประเทศไทย พุทธศักราช ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พุทธศักราช ๒๕๓๕

จึงประกาศให้ทราบทั่วกันว่า การไฟฟ้าฝ่ายผลิตแห่งประเทศไทย (กฟผ.) จะดำเนินการสำรวจทั่วไป เพื่อก่อสร้างสายส่งไฟฟ้าขนาด ๕๐๐ กิโลโวลต์ โดยมีเขตเดินสายไฟฟ้าข้างละไม่เกิน ๔๐ เมตร เพื่อเชื่อมโยงแหล่งผลิตไฟฟ้าเข้าสู่ระบบ กฟผ. ไปยังสถานีไฟฟ้าย่อยระยอง (๕๐๐ กิโลโวลต์) ซึ่งตั้งอยู่ในท้องที่อำเภอปลวกแดง จังหวัดระยอง โดยมีรายละเอียดในการสำรวจผ่านอำเภอเมืองระยอง อำเภอปลวกแดง และอำเภอบ้านค่าย จังหวัดระยอง

ทั้งนี้ ตั้งแต่บัดนี้เป็นต้นไป

ประกาศ ณ วันที่ ๒๔ มิถุนายน พ.ศ. ๒๕๓๙

โอภาส  จันทน์พยอม

ผู้จัดการใหญ่ธุรกิจก่อสร้าง ทำการแทน

ผู้ว่าการการไฟฟ้าฝ่ายผลิตแห่งประเทศไทย